1. ------IND- 2020 0468 F-- HR- ------ 20200729 --- --- PROJET

|  |  |  |
| --- | --- | --- |
| **FRANCUSKA REPUBLIKA** | | |
|  |  |  |
| Ministarstvo ekološke tranzicije Ministarstvo gospodarstva i financija | | |
|  |  |  |
|  |  |  |

**Uredba br. 2020-xxx od xx xxx 2020.  
o indeksu mogućnosti popravka električne i elektroničke opreme**

Oznaka NOR:

***Zainteresirane strane:*** *proizvođači, uvoznici, distributeri ili drugi subjekti koji stavljaju na tržište električnu i elektroničku opremu i prodavači te iste opreme, kao i osobe koje se služe internetskom stranicom, platformom ili bilo kojim drugim distribucijskim kanalom na internetu u okviru svoje poslovne djelatnosti u Francuskoj.*

***Predmet:*** *načini primjene indeksa mogućnosti popravka utvrđenog u članku L. 541-9-2. Zakonika o zaštiti okoliša*

***Stupanje na snagu:*** *tekst stupa na snagu 1. siječnja 2021.*

***Sažetak:*** *ovom se Uredbom utvrđuju načini provedbe članka L. 541-9-2, Zakonika o zaštiti okoliša, kojim se predviđa primjena indeksa mogućnosti popravka za određene kategorije električne i elektroničke opreme. Osobito se pojašnjavaju kriteriji i način izračuna primjenjivi za utvrđivanje tog indeksa. Proizvođači i uvoznici predmetne opreme besplatno dostavljaju distributerima i svakome tko to zatraži indeks mogućnosti popravka i parametre njegova izračuna. Distributeri, uključujući one koji prodaju na daljinu, u trenutku kupnje besplatno informiraju potrošača označivanjem, obilježavanjem, isticanjem ili bilo kojim drugim odgovarajućim načinom o indeksu mogućnosti popravka predmetne opreme.*

***Upućivanja:*** *ova se Uredba može pronaći na mrežnoj stranici Légifrance (*[*http://www.legifrance.gouv.fr*](http://www.legifrance.gouv.fr/)*).]*

**Predsjednik Vlade,**

na temelju izvješća ministrice ekološke tranzicije te ministra gospodarstva i financija,

uzimajući u obzir izmijenjenu Direktivu 2008/98/EZ Europskog parlamenta i Vijeća od 19. studenoga 2008. o otpadu i stavljanju izvan snage određenih direktiva,

uzimajući u obzir Direktivu (EU) 2015/1535 Europskog parlamenta i Vijeća od 9. rujna 2015. o utvrđivanju postupka pružanja informacija u području tehničkih propisa i pravila o uslugama informacijskog društva,

uzimajući u obzir Zakonik o zaštiti potrošača, osobito njegov uvodni članak u inačici koja proizlazi iz Zakona br. 2017-203 od 21. veljače 2017., kojim se odobravaju Naredbe br. 2016-301 od 14. ožujka 2016. i br. 2016-351 od 25. ožujka 2016.,

uzimajući u obzir Zakonik o zaštiti okoliša, osobito njegov članak 541-9-2. u inačici koja proizlazi iz članaka 16. Zakona br. 2020-105 od 10. veljače 2020. o izmjeni Zakona o borbi protiv otpada i kružnom gospodarstvu,

uzimajući u obzir obavijest br. XXXX/XXXX/X upućenu Europskoj komisiji u skladu s Direktivom (EU) 2015/1535,

nakon savjetovanja s Državnim vijećem (odjelom za javne radove),

**donosi:**

**Članak 1.**

U glavu IV. sveska V. regulatornog dijela Zakonika o zaštiti okoliša dodaje se poglavlje IV. i odjeljak 1., koji glase kako slijedi:

„poglavlje IV.

„Informiranje javnosti o proizvodima od kojih nastaje otpad

„odjeljak 1.

„Isticanje indeksa mogućnosti popravka

„Čl. R 544-1. – Indeks mogućnosti popravka električne ili elektroničke opreme utvrđen u članku L. 541-9-2. Zakonika o zaštiti okoliša sastoji se od ocjene jedan od deset o kojoj se obavještavaju potrošači kada kupuju novu opremu.

„Taj se indeks odnosi na svaki model te opreme.

„Čl. R 544-2. Za potrebe ove Uredbe, primjenjuju se sljedeće definicije:

„1. ‚stavljanje na raspolaganje na tržištu’: svaka isporuka, uz naplatu ili besplatno, u okviru trgovačke djelatnosti, električne ili elektroničke opreme namijenjene distribuciji ili uporabi na nacionalnom tržištu;

„2. ‚stavljanje na tržište’: prvo stavljanje električne ili elektroničke opreme na nacionalno tržište;

„3. ‚proizvođač’: svaka fizička ili pravna osoba koja proizvodi električnu ili elektroničku opremu ili koja je daje izraditi i stavlja je na tržište pod vlastitim nazivom ili žigom;

„4. ‚uvoznik’: svaka fizička ili pravna osoba koja na nacionalno tržište stavlja električnu ili elektroničku opremu iz država članica Europske unije ili trećih zemalja;

„5. ‚distributer’: svaka fizička ili pravna osoba kao dio lanca opskrbe, osim proizvođača ili uvoznika, koja stavlja u prodaju električnu ili elektroničku opremu na nacionalnom tržištu;

„6. ‚prodavač’: svaka fizička ili pravna osoba koja, u okviru trgovačke djelatnosti, stavlja na raspolaganje na tržište prodajom, uključujući i prodaju na daljinu, električnu ili elektroničku opremu potrošačima;

„7. ‚prodaja na daljinu’: ugovor sklopljen na daljinu između profesionalnog prodavača i potrošača, u okviru organiziranog sustava prodaje, bez istodobne fizičke prisutnosti profesionalnog prodavača i potrošača, uz isključivu uporabu jedne ili više tehnika komunikacije na daljinu sve do sklapanja ugovora”;

„8. ‚model’: verzija opreme čije sve jedinice imaju iste tehničke značajke relevantne za izračun indeksa mogućnosti popravka.

„Čl. 544-3. –

„I. – Za električnu ili elektroničku opremu koju stavljaju na tržište proizvođači ili uvoznici utvrđuju indeks mogućnosti popravka, kao i parametre na temelju kojih se indeks utvrđuje, na načine propisane odlukom.

„II. – Proizvođači i uvoznici besplatno i u nematerijalnom obliku obavještavaju distributere ili prodavače u trenutku indeksiranja i isporuke električne i elektroničke opreme za svaki model opreme koji se stavlja na tržište:

„(a) o indeksu mogućnosti popravka na načine i u skladu s oznakama predviđenima odlukom.

„(b) o parametrima koji su omogućili utvrđivanje indeksa mogućnosti popravka, u formatu predviđenom odlukom.

„III. – Ako distributer nije ujedno i prodavač, bez naknade pod istim uvjetima navedenima u točkama (a) i (b) o indeksu i parametrima za njegov izračun obavještava prodavača u trenutku indeksiranja i prilikom isporuke električne i elektroničke opreme.

„IV. – Indeks se uz to može postaviti izravno na svaku jedinicu modela ili na pakiranje označivanjem ili obilježavanjem, poštujući oznake predviđene odlukom.

„V. – Proizvođači i uvoznici informacije navedene pod točkom 2., bez naknade i u roku od 15 dana, dostavljaju svakome tko to zatraži, tijekom najmanje dvije godine nakon stavljanja na tržište posljednje jedinice modela opreme.

„Čl. 544-4. –

„I. – Kada se električna ili elektronička oprema prodaju u trgovini, prodavač na načine i u skladu s oznakama predviđenima odlukom, vidljivo na opremi ili u njezinoj neposrednoj blizini postavlja indeks mogućnosti popravka o koji dostavlja proizvođač ili uvoznik.

„II. – Kada se električna ili elektronička oprema prodaju u okviru prodaje na daljinu, prodavač postavlja indeks mogućnosti popravka kada predstavlja opremu i u blizini cijene, na načine i u skladu s oznakama predviđenima odlukom.

„III. – Prodavač također potrošačima stavlja na raspolaganje parametre koji su omogućili utvrđivanje indeksa mogućnosti popravka opreme, u formatu predviđenom odlukom i bilo kojim odgovarajućim postupkom.

„Čl. 544-5. – Proizvođači ili uvoznici tijekom najmanje dvije godine od stavljanja na tržište posljednje jedinice predmetnog modela opreme stavljaju na raspolaganje potrošaču indeks mogućnosti popravka, kao i parametre koji su omogućili njegovo utvrđivanje.

„Čl. 544-6. –

„I. – Indeks mogućnosti popravka izračunava se na temelju sljedećih parametara:

„(a) ocjene jedan od dvadeset koja se odnosi na trajanje dostupnosti tehničke dokumentacije i dokumentacije sa savjetima za uporabu i održavanje kod proizvođača, servisera i potrošača;

„(b) ocjene jedan od dvadeset koja se odnosi na mogućnost rastavljanja opreme: broj faza rastavljanja za jedinstveni pristup dijelovima, svojstva potrebnog alata i učvršćenja između dijelova;

„(c) ocjene jedan od dvadeset koja se odnosi na vremensko razdoblje tijekom kojeg su na tržištu dostupni rezervni dijelovi i na rokove isporuke kod proizvođača, distributera rezervnih dijelova, servisera i potrošača;

„(d) ocjene jedan od dvadeset koja se odnosi na omjer prodajne cijene dijelova koju određuje proizvođač ili uvoznik i prodajne cijene opreme koje utvrđuje proizvođač ili uvoznik, a koja se izračunava na načine predviđene odlukom.

„(e) ocjene jedan od dvadeset koja se odnosi na posebne kriterije za predmetnu kategoriju opreme.

„II. –. Indeks mogućnosti popravka dobiva se zbrajanjem pet dobivenih ocjena, a taj se zbroj zatim dijeli brojem deset kako bi se dobila ukupna ocjena na ljestvici od jedan do deset.

„III. –. Za svaku kategoriju električne i elektroničke opreme odlukom ministra zaštite okoliša i ministra gospodarstva i financija utvrđuju se svi kriteriji i podkriteriji, uključujući posebne kriterije za određenu kategoriju kao i načini izračuna indeksa.

„Čl. 544-7. – Od 1. siječnja 2024. za određene kategorije opreme indeks trajnosti nadopunjava ili zamjenjuje indeks mogućnosti popravka, uključujući nove kriterije, osobito pouzdanost i čvrstoću opreme.

**Članak 2.**

Odredbe ove Uredbe stupaju na snagu 1. siječnja 2021.

**Članak 3.**

Ministrica ekološke tranzicije i ministar gospodarstva i financija zaduženi su, svatko u svojem resoru, za provedbu ove Uredbe, koja će biti objavljena u *Službenom listu* Francuske Republike.

Sastavljeno dana xx. xx. 2020.

Za predsjednika vlade:

Jean CASTEX

Ministrica ekološke tranzicije

Barbara POMPILI

Ministar gospodarstva i financija,

Bruno LE MAIRE